		          Anexa nr. 1
REGULAMENT PRIVIND DESFĂȘURAREA ACTIVITĂȚII DE JOCURI DE NOROC ÎN MUNICIPIULUI CARANSEBEȘ

ART. 1
	(1) În conformitate cu Ordonanța de Urgență a Guvernului nr. 7/2026 pentru modificarea și  completarea unor acte normative, precum și pentru adoptarea unor măsuri pentru creșterea capacității financiare a unităților administrativ-teritoriale, pe teritoriul municipiului Caransebeș se pot desfășura activități de jocuri de noroc și pariuri.
	ART. 2 
	(1) Desfășurarea activității de jocuri de noroc în locații fizice pe teritoriul municipiului Caransebeș este condiționată de obținerea, în prealabil, a autorizației de funcționare, acordată prin hotărârea Consiliului Local al Municipiului Caransebeș, în conformitate cu prezentul Regulament.
	(2) Autorizația de funcționare pentru activitatea de jocuri de noroc și pariuri este valabilă pe o perioadă de un an de la data acordării acesteia, urmând ca la expirarea valabilității, agenții economici să solicite din nou emiterea Autorizației de funcționare, în cazul în care continuă desfășurarea activității.
	(3) Operatorii de jocuri de noroc pot obține autorizația de funcționare în măsura în care dețin licența de organizare a jocurilor de noroc eliberată de Oficiul Național pentru Jocuri de Noroc, respectiv autorizația de exploatare a jocurilor de noroc eliberată de către Comitetul de Supraveghere al Oficiului Național pentru Jocuri de Noroc și se încadrează în prevederile H.C.L. nr. 134/30.06.2026.
	(4) Pentru verificarea încadrării amplasamentului propus în prevederile art. 1 al H.C.L. nr. 134/30.06.2026, operatorii economici de jocuri de noroc, vor solicita la Primăria municipiului Caransebeș, un certificat de urbanism de informare.
	ART. 3
	(1) În vederea obținerii autorizației de funcționare prevăzute la art. 2, alin. (1), operatorul de jocuri de noroc licențiat depune următoarele documente:
· Cerere tip emisă de compartimentul de specialitate;
· Certificatul de înregistrare eliberat de Oficiul Registrului Comerțului, recodificat cod CAEN – Rev. 3;
· Certificatul constatator pentru punctul de lucru din municipiul Caransebeș, pentru codul CAEN 9200 -Activități de jocuri de noroc și pariuri, clasificat Rev. 3;
· Actul constitutiv al societății;
· Dovada deținerii spațiului destinat organizării jocurilor de noroc și pariuri (contract de închiriere valabil pe anul în curs înregistrat la A.N.A.F., contract de comodat, contract de locațiune, contract de subînchiriere, extras de carte funciară nu mai vechi de 30 de zile, etc.);
· Licența de organizare a jocurilor de noroc eliberată de Oficiul Național pentru Jocuri de Noroc;
· Autorizația de exploatare a jocurilor de noroc eliberată de către Comitetul de Supraveghere al Oficiului Național pentru Jocuri de Noroc;
· Autorizația de securitate la incendiu eliberată de I.S.U. Caraș-Severin sau Negație conform H.G. nr. 571/2016, unde este cazul;
· Autorizația de la Direcția de Sănătate Publică sau Negație, unde este cazul;
· Autorizație de la Direcția Sanitar – Veterinară și pentru Siguranța Alimentelor sau Negație, unde este cazul;
· Acordul proprietarilor pentru locațiile aflate la parterul sau în incinta blocurilor de locuințe sau Adeverință de la Asociația de proprietari privind acordul funcționării în spațiul imobilului;
· Contractul de prestare a serviciului de salubrizare încheiat cu S.C. Transal Urbis S.R.L.;
· Contractul de furnizare servicii de alimentare cu apă/canal încheiat cu S.C. Aquacaraș S.A.;
· Declarația cu privire la prelucrarea datelor cu caracter personal;
· Certificatul fiscal că nu figurează cu creanțe bugetare emis de Serviciul Impozite și Taxe Locale;
· Dovada achitării taxei de afișaj în scop de reclamă și publicitate pentru spațiul unde se desfășoară activitatea, pentru anul în curs.
	ART. 4
	(1) Cuantumul taxei locale anuale pentru obținerea autorizației de funcționare este în sumă de 1.500 lei/mp/an, pentru toate spațiile în care se desfășoară jocuri de noroc tradiționale, tip slot machine și pariuri, inclusiv agențiile loto.
	(2) Valoarea taxei se indexează anual cu rata inflației comunicată de Ministerul Finanțelor Publice, precum și ori de câte ori se modifică legislația în domeniu.
	(3) Taxele încasate pentru emiterea autorizației de funcționare pentru desfășurarea activităților de jocuri de noroc și pariuri se fac venit la bugetul local al municipiului Caransebeș.
	(4) Taxa anuală pentru obținerea autorizației de funcționare poate fi achitată la casieriile Serviciului Impozite și Taxe Locale Caransebeș, precum și prin mijloace electronice, în contul A.36.06.00 RO35TREZ18221360206XXXXX, în termen de 30 de zile de la emiterea autorizației de funcționare. În cazul plăților efectuate prin mijloace electronice, descrierea plății va cuprinde cel puțin următoarele elemente: denumirea societății, codul unic de înregistrare, mențiunea „contravaloare taxă emitere autorizație de funcționare jocuri de noroc și pariuri”.
	(5) Autorizația de funcționare se acordă sau se respinge prin hotărâre a Consiliului Local și se aduce la cunoștință publică prin afișare pe pagina oficială de internet a Primăriei municipiului Caransebeș. Autorizația de funcționare se eliberează de către Compartimentul Autorizări, Control Comercial, după ce agentul economic care desfășoară activități de jocuri de noroc și pariuri, prezintă dovada achitării taxei anuale stabilită la art. 4 din prezentul regulament.
	(6) Neachitarea taxei locale anuale în cuantumul și termenul prevăzut la art. 4, alin. (1) și alin. (4), determină suspendarea autorizației de funcționare până la data prezentării de către operatorul de jocuri de noroc licențiat a dovezii achitării acesteia.
	ART. 5
	(1) Cererea pentru eliberarea autorizației anuale de funcționare, însoțită de documnetele prevăzute la art. 3, se depune la sediul Primăriei municipiului Caransebeș, sau online la adresa de email: primaria.caransebes@gmail.com.
	(2) În măsura în care se constată neregularități (lipsa sau neconformitatea unor documente), compartimentul de specialitate va solicita completarea dosarului cu lipsurile constatate sau remedierea neconformităților în termen de 5 zile lucrătoare de la data  depunerii cererii.
	(3) Operatorul de jocuri de noroc și pariuri licențiat va depune documentele solicitate la alin. (2) în termen de 15 zile de la data primirii adresei privind completarea documentației. Nedepunerea documentelor în termenul acordat conduce la imposibilitatea analizării cererii de eliberare a autorizației anuale de funcționare.
	(4) După analizarea dosarului și a documentației, proiectul de hotărâre privind acordarea autorizației de funcționare va fi dezbătut în ședință ordinară de către Consiliul Local al municipiului Caransebeș.
	(5) Operatorii de jocuri de noroc au obligația afișării, la loc vizibil în unitate, a autorizației de funcționare emisă de Primăria municipiului Caransebeș.
	ART. 6 
	(1) Accesul minorilor în locațiile specializate pentru desfășurarea jocurilor de noroc tradiționale, precum și participarea acestora la orice tip de joc de noroc tradițional sunt strict interzise.
	(2) Se interzice afișarea valorilor sau bunurilor axordate prin bonusuri, promoții sau „jack-pot”-uri reale sau similare în exteriorul locațiilor în care se desfășoară jocurile de noroc.
	(3) Operatorii de jocuri de noroc licențiați au obligația de a afișa, în loc vizibil, la intrarea în spațiul destinat organizării jocurilor de noroc, a mesajului privind restricționarea accesului minorilor, precum și avertismente privind dependența de jocuri de noroc.
	(4) Operatorii de jocuri de noroc licențiați au obligația să acopere cu panouri, autocolante sau altele  asemenea suprafețe vitrate prin care să fie împiedicată vizualizarea activităților care se desfășoară în locație. Panourile vor fi de culoare negru mat sau antracit mat.
	(5) În scopul protejării ordinii publice, al reducerii expunerii populației, în special a minorilor, la stimulente vizuale asociate jocurilor de noroc și al menținerii unui aspect urban adecvat, operatorilor economici care desfășoară activități de jocuri de noroc le este interzisă amplasarea sau menținerea, pe exteriorul clădirilor, în vitrine, pe uși, fațade, copertide, elemente de împrejmuire ori în orice alt loc vizibil din spațiul public, a oricăror firme, inscripții, panouri, bannere, afișaje, ecrane electronice, sisteme de iluminat, simboluri, imagini, animații sau alte mijloace de publicitate ori semnalizare vizuală din care să rezulte, în mod direct sau indirect, faptul că în incintă se desfășoară activități de jocuri de noroc.
	(6) Identificarea spațiului este permisă exclusiv prin afișarea denumirii operatorului economic conform Regulamentului local privind amplasarea și autorizarea mijloacelor de publicitate în municipiul Caransebeș aprobat prin H.C.L. nr. 47/2017 conform art. 21 și H.C.L. nr. 149/2017. 

	ART. 7 
	 (1) Operatorii economici care își desfășoară activitatea, în prezent în municipiul Caransebeș pot funcționa în spațiile deținute de la aprobarea prezentului Regulament, potrivit art. 2, alin. (1) și (2) al H.C.L. nr. 134/30.06.2026. Orice nou operator își va putea desfășura activitatea pe raza municipiului Caransebeș, în funcție de spațiile fizice disponibile, conform art. 3 al H.C.L. nr. 134/30.06.2026.
	(2) Spațiul pentru care se solicită emiterea autorizației de funcționare nu poate avea funcțiune rezidențială, ci trebuie declarat spațiu/clădire nerezidențial/ă, la Serviciul Impozite și Taxe locale.
(3) Hotărârea consiliului local se aduce la cunoștința publicului prin afișare pe pagina de internet a Primăriei municipiului Caransebeș și prin celelalte mijloace de publicitate prevăzute de lege.
	ART. 8 SANCȚIUNI
	(1)	Lipsa autorizației de funcționare emisă de Consiliul Local Caransebeș constituie faptă contravențională și se sancționează cu amendă cuprinsă între 4.000 lei și 5.000 lei și suspendarea activității până la obținerea autorizației de funcționare, corelate cu Ordonanța Guvernului nr. 2/2001 privind regimul juridic al contravențiilor, modificată și completată prin  O.U.G. nr. 7/2026, art. IX, punctul 1, lit. d). Fapta contravențională se constată și se sancționează de către personalul împuternicit din cadrul compartimentului Autorizări, Control Comercial, dar și de către personalul împuternicit al Serviciului Poliției Locale Caransebeș.
	(2)	Nerespectarea dispozițiilor art. 6 alin. (4) și art. 6 alin. (5), constituie contravenție și se sancționează cu amendă cuprinsă între 3.000 lei și 4.000 lei. Fapta contravențională se constată și se sancționează de către personalul împuternicit din cadrul compartimentului Autorizări, Control Comercial, dar și de către personalul împuternicit al Serviciului Poliției Locale Caransebeș.

